CELEX: 62021TN0172
Language: fi
Date: 2021-03-31 00:00:00
Title: Asia T-172/21: Kanne 31.3.2021 – Valve v. komissio

14.6.2021   
            
            
               FI
            
            
               Euroopan unionin virallinen lehti
            
            
               C 228/32
            
         
      Kanne 31.3.2021 – Valve v. komissio
      (Asia T-172/21)
      (2021/C 228/43)
      Oikeudenkäyntikieli: englanti
      
         Asianosaiset
      
      
         Kantaja: Valve Corp. (Bellevue, Washington, Yhdysvallat) (edustajat: asianajajat L. Kjølbye, S. Völcker ja G. Caldini)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan kokonaan tai osittain komission 20.1.2021 tekemän päätöksen, joka koskee SEUT 101 artiklan ja ETA-sopimuksen 53 artiklan mukaisia menettelyjä (asiat AT.40413 – Focus Home, AT.40414 – Koch Media, AT.40420 – ZeniMax, AT.40422 – Bandai Namco ja AT.40424 – Capcom – C(2021) 75 final), ja
               
            
                  —
               
               
                  velvoittamaan Euroopan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, joka perustuu SEUT 101 artiklan 1 kohtaa sovellettaessa tehtyihin oikeudellisiin ja tosiseikkoja koskeviin virheisiin, jotka liittyvät sen toteamiseen, että Valven ja kunkin viiden videopelien kustantajan välillä on sopimuksia ja yhdenmukaistettuja menettelytapoja, koska Euroopan komissio tulkitsi oikeuskäytäntöä perusteettomasti siten, että se käsittää toiminnan, jossa ei ole kyse yhdenmukaistamisesta, ja arvioi kyseessä olevaa toimintaa virheellisesti.
               
            
                  2)
               
               
                  Toinen kanneperuste, joka perustuu SEUT 101 artiklan 1 kohtaa sovellettaessa tehtyihin oikeudellisiin ja tosiseikkoja koskeviin virheisiin, jotka liittyvät siihen, että komissio totesi, että Valven ja kunkin viiden videopelien kustantajan välillä väitetysti olevat sopimukset ja yhdenmukaistetut menettelytavat rajoittavat kilpailua tarkoituksensa perusteella SEUT 101 artiklan 1 kohdassa tarkoitetulla tavalla, koska komissio ei arvioinut kyseessä olevaa toimintaa uudeksi ja koska se arvioi virheellisesti oikeudellista ja taloudellista asiayhteyttä, eli tekijänoikeusdirektiivin merkitystä, Valven roolia kaksitasoisena alustana ja kyseessä olevien tavaroiden ja palvelujen luonnetta (digitaaliset videopelit).